夜行鄒縣道中遇雨作
作者：賀鑄
朝代：宋

paragraphs: 昨日秋遂分，村村歛禾黍。
半夜宿田人，相嘑深陂雨。
駸駸馬上客，厭浥投何所。
暮發鄒子城，朝期飯東魯。
據鞍思假寐，顛墜慚不武。
俯畏道旁石，頹然如伏虎。
遠驚蕎麥華，白水漫洲渚。
安能叱吾馭，親闈寄西楚。
念昔卧蘇門，夙興猶及午。
豈謂從一官，羈離遽如許。
歸歟惜遲暮，幽愫將誰語。
頼爾草根蟲，助我長吟苦。